คุมเข้มเงื่อนไขซื้อเบี้ยมะเร็ง วางเกณฑ์ชัดเจนห้ามพ่อแม่พี่น้องเป็นโรคมาก่อน อลิอันซ์ฯออกโฆษณาใหม่กระตุ้น
บริษัทประกันเข้ม เงื่อนไขซื้อประกันมะเร็ง ถ้าพ่อแม่พี่น้องเคยป่วยเป็นมะเร็งมาก่อนไม่รับประกัน
9 ก.ย. 2560

บริษัทประกันเข้ม เงื่อนไขซื้อประกันมะเร็ง ถ้าพ่อแม่พี่น้องเคยป่วยเป็นมะเร็งมาก่อนไม่รับประกัน
แหล่งข่าวจากธนาคารทิสโก้ เปิดเผยว่า ธนาคารได้ทำการขายประกันมะเร็งให้กับบริษัท กรุงเทพประกันภัย โดยมีให้เลือก 4 แผน แต่มีเงื่อนไขว่า พ่อ แม่ หรือ พี่ น้อง ต้องไม่เคยป่วยเป็นโรคมะเร็งมาก่อน ถ้าเคยป่วยจะไม่รับประกัน เช่น พ่อ เคยป่วยเป็นมะเร็ง ตัวลูกจะมาขอทำประกันภัยคุ้มครองมะเร็งจะทำไม่ได้ แต่ถ้าปู่เคยป่วย สามารถทำประกันภัยได้
ทั้งนี้ เช่น ถ้าเป็นเพศหญิงอายุ 45-54 ปี ซื้อความคุ้มครองทุนประกัน 1 แสนบาท เบี้ยปีละ 3,120 บาท ทุนประกัน 2 แสนบาท เบี้ยปีละ 6,120 บาท ทุนประกัน 5 แสนบาท เบี้ยปีละ 1.18 หมื่นบาท และทุนประกัน 5 แสนบาท มีค่าตรวจเช็กเพื่อความแน่นอนครั้งที่ 2 กับโรงพยาบาลที่ 2 วงเงิน 1 หมื่นบาท เพิ่มค่ารักษาต่อเนื่องอีก 1 ล้านบาท เบี้ยปีละ 1.52 หมื่นบาท
อย่างไรก็ตาม ทั้ง 4 แผน ราคาเบี้ยจะเท่ากับวันที่ทำประกันภัยครั้งแรก จะไม่ปรับเพิ่มตามอายุ และจะได้รับค่าสินไหมทดแทนทันที 100% ที่ตรวจพบว่าเป็นมะเร็ง เหมาะสำหรับผู้ที่ทำประกันตั้งแต่อายุยังน้อย
น.ส.พัชรา ทวีชัยวัฒนะ รองกรรมการผู้จัดการใหญ่ สายงานบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต กล่าวว่า บริษัทได้เปิดตัวภาพยนตร์โฆษณาชุดใหม่ "ประกันที่กล้าบอกเงื่อนไข" ด้วยตัวอักษรขนาดใหญ่เห็นชัดเจนโปร่งใส เช่น ประกันมะเร็งหายห่วง จะบอกเลยว่า ถ้าพ่อแม่เคยเป็นมะเร็งมาก่อนไม่คุ้มครอง และจำกัดค่าห้องไม่เกินวันละ 3,000 บาท เพื่อลูกค้าจะได้มีวงเงินรักษาสูงๆ และจ่ายน้อยถ้าเสียชีวิตเร็ว หรือประกันโรคร้ายได้คุ้ม หากตรวจพบโรคร้ายภายใน 60 วัน หลังจากทำสัญญาประกันภัยไม่ได้รับความคุ้มครอง ต้องตรวจและตอบคำถามสุขภาพ เป็นแบบประกันที่ต้องจ่ายเบี้ยสูง และประกันสุขภาพปลดล็อก เอ็กซ์ตร้า ที่เน้นเรื่องเงินค่ารักษาพยาบาล